ઘણા લોકો અસત્ય ઉપર જાજરવંતાં મલમલના વાઘા પહેરાવે છે. તેથી સત્ય થોડીવાર માટે ઢંકાઈ જાય છે, પરિણામે અસત્ય વિજયી મુદ્રામાં અાવી જઈ પોતાની મૂર્ખતાનું પ્રદર્શન કરે છે, ત્યાં જ સત્ય પોતાને પહેરાયેલા તમામ વાઘા ઉતારી નાખે છે. તેથી તે કુરૂપ હોવા છતાં વિજયી નીવડે છે. ઘણી વખત અસત્ય સત્યના અંચળામાં એવી રીતે છુપાઈને બેઠું હોય છે કે જોનારને તો એમ જ લાગે છે કે હવેથી સત્ય કદી વિજયી નહીં થઈ શકે, તેનું બાળ મરણ થઈ જશે. અસત્યનો સર્વત્ર જયજયકાર થઈ જશે. પણ અાવું કોઈ હોતું નથી. જેમ રાત પછી દિવસનો પ્રાર્દુભાવ થાય છે તેમ અસત્યનાં અંચળામાં છુપાયેલું સત્ય બહાર નીકળતાં જ તેના ઝગમગ ઝગમગ તેજ સાથે વિજયી થઈ જાય છે. જો તમે અસત્યના પંથે ચાલતાં હશો તો તમારું પતન નિશ્ચિત છે અને જો તમે સત્યના માર્ગે જશો તો પળેપળે તમારી ઉન્નતિ, ઉન્નતિ અને ઉન્નતિ નિશ્ચિત છે.